Formaður Eflingar ætlar að verða við kröfu tæplega 500 félagsmanna um að halda félagsfund en tilgreinir ekki í tölvupósti hvenær hann verður. Fámennt er á skrifstofu Eflingar og fyrrverandi starfsmaður gagnrýnir að formaðurinn afsaki það með því að menn hafi ekki mætt upp til hópa.
493 félagsmenn kröfuðst þess að boðað yrði til félagsfundar. Samkvæmt 29. grein laga félagsins skal halda slíkan fund ef minnst 300 félagsmenn krefjast þess skriflega og tilgreina fundarefni. Sólveig Jónsdóttir formaður Eflingar svaraði kröfunni í tölvupósti í gærkvöldi. Mér er ljúft og skylt að verða við þeirri ósk. Mun stjórn félagsins koma saman til að taka ákvörðun um boðun og tímasetningu fundarins líkt og lög félagsins gera ráð fyrir. Ég bið félagsmenn að fylgjast með auglýsingu fundarins, segir orðrétt í tölvupóstinum. Þrátt fyrir ítrekaðar tilraunir náðist ekki í Sólveigu Önnu fyrir fréttir. Hún segir í fyrrnefndum pósti að fámennt sé á skrifstofunni því fólk mætti ekki upp til hópa til vinnu á þriðjudag, eins og segir í skilaboðum hennar. Valgerður Árnadóttir, sem starfaði sem teymisstjóri félagsmála, gagnrýnir svör formannsins harðlega á Facebook í morgun. Þar segir að formanninum sé fyrirmunað að bera virðingu fyrir því áfalli sem starfsfólk varð fyrir við að missa starf sitt í síðustu viku, fyrirmunað að skilja að árásir og niðurrif á starfsfólk i fjölmiðlum síðustu mánuði hafi gert þau óvinnufær. Því sé réttara að tala um að starfsfólkið á skrifstofu mæti ekki til vinnu vegna aðstæðna eða veikinda frekar en að þau hafi ekki mætt upp til hópa. Valgerður bendir á að starfsfólkið hafi ekki getað hugsað sér að vinna undir nýrri stjórn sem formaðurinn hafi rekið í hópuppsögn. Þetta fólk hafi aldrei sagt styggðaryrði um Sólveigu Önnu og hafi samviskusamlega unnið sína vinnu þar til þau urðu fyrir því áfalli að vera rekin í síðustu viku.
Á miðstjórnarfundi Alþýðusambandins sem hófst í hádeginu verður meðal annars rætt um hópuppsagnir hjá Eflingu. Þar er reiknað með átökum en í miðstjórninni eru 15 manns. Fundurinn verður haldinn á Zoom. Vilhjálmur Birgisson, formaður Verkalýðsfélags Akranes, er áheyrnarfulltrúi. Hann segir oft hafa gustað um verkalýðshreyfinguna en það sé ekki gott að átök séu í hreyfingunni.

Formaður Eflingar ætlar að verða við kröfum tæplega 500 félagsmanna um að halda félagsfund. Fyrrverandi starfsmaður gagnrýnir formanninn fyrir virðingarleysi við þá starfsmenn sem misstu vinnuna í síðustu viku.